รัฐบาลไทย-ข่าวทำเนียบรัฐบาล-ศธ.เปิดศูนย์ประสานงานการผลิตและพัฒนากำลังคนอาชีวศึกษา เขตพัฒนาพิเศษเฉพาะกิจจังหวัดชายแดนภาคใต้ รองรับสามเหลี่ยม "มั่นคง มั่งคั่ง ยั่งยืน"
วันอังคารที่ 24 ตุลาคม 2560
ศธ.เปิดศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษเฉพาะกิจจังหวัดชายแดนภาคใต้ รองรับสามเหลี่ยม "มั่นคง มั่งคั่ง ยั่งยืน"
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษเฉพาะกิจจังหวัดชายแดนภาคใต้
จังหวัดปัตตานี - พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษเฉพาะกิจจังหวัดชายแดนภาคใต้ เมื่อวันศุกร์ที่20 ตุลาคม2560 ณ อาคารศูนย์ประสานงานฯ ซึ่งตั้งอยู่ภายในวิทยาลัยเทคนิคกาญจนาภิเษกปัตตานี อําเภอเมืองปัตตานี
พล.อ.สุรเชษฐ์ ชัยวงศ์กล่าวว่า ตามที่คณะรัฐมนตรีได้มีมติเห็นชอบโครงการเมืองต้นแบบ "สามเหลี่ยมมั่นคง มั่งคั่ง ยั่งยืน" เพื่อดําเนินการยกระดับคุณภาพชีวิตของประชาชนในพื้นที่จังหวัดชายแดนภาคใต้ โดยนํามิติเศรษฐกิจมาเป็นแนวทางหลักสร้างโอกาสสําคัญในพื้นที่ชายแดนภาคใต้และเศรษฐกิจของประเทศ ก่อให้เกิดผลต่อเนื่องไปสู่การพัฒนาคุณภาพชีวิตให้กับประชาชนในพื้นที่ สร้างโอกาสและการเข้าถึงโอกาสให้กับประชาชนในพื้นที่อย่างเท่าเทียม
การจัดตั้งศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษเฉพาะกิจจังหวัดชายแดนภาคใต้ถือเป็นกลไกที่สําคัญยิ่งในการขับเคลื่อนยุทธศาสตร์การผลิตและพัฒนากําลังคนอาชีวศึกษา ภายในพื้นที่5จังหวัดชายแดนภาคใต้ ให้มีทิศทางและแนวทางการพัฒนาที่ยั่งยืน สามารถจัดการศึกษาแบบบูรณาการร่วมกันกับทุกภาคส่วน ทั้งภาครัฐ ภาคเอกชน และภาคประชาสังคม ในแนวทางกลไกประชารัฐ ตามนโยบายของรัฐบาล
ทั้งนี้ ศูนย์ประสานงานระดับภาคดังกล่าว เป็นศูนย์ประสานงานการผลิตและพัฒนากําลังคนอาชีวศึกษา จัดตั้งโดยสํานักงานคณะกรรมการการอาชีวศึกษา (สอศ.)ถือเป็นศูนย์ระดับภาคแห่งที่2ต่อจากศูนย์ประสานงานการผลิตและพัฒนากําลังคนอาชีวศึกษา เขตพัฒนาเศรษฐกิจพิเศษภาคตะวันออก (EEC TVET Career Center) ซึ่งจัดตั้งมาตั้งแต่เดือนมิถุนายน2560โดยเป็นศูนย์ระดับภาค 1 ศูนย์ ที่จังหวัดชลบุรี และศูนย์ระดับจังหวัดในพื้นที่ 3 จังหวัด คือ ชลบุรี ระยอง และฉะเชิงเทรา แต่ยุทธศาสตร์การผลิตและพัฒนากําลังคนในพื้นที่ระเบียงเศรษฐกิจพิเศษภาคตะวันออก (EEC)จะแตกต่างจากพื้นที่ชายแดนภาคใต้ ซึ่งรองรับการเป็นเมืองต้นแบบ "สามเหลี่ยมมั่นคง มั่งคั่ง ยั่งยืน"
นายสุเทพ ชิตยวงษ์กล่าวเพิ่มเติมว่า ศูนย์ประสานงานการผลิตและพัฒนากําลังคนอาชีวศึกษา เขตพัฒนาพิเศษเฉพาะกิจจังหวัดชายแดนภาคใต้ ถือเป็นกลไกสําคัญยิ่งในการจัดการอาชีวศึกษาให้สอดคล้องกับนโยบายที่สําคัญของรัฐบาล ได้แก่ ยุทธศาสตร์ชาติ ระยะ 20 ปี (พ.ศ.2560-2579) แผนพัฒนาเศรษฐกิจและสังคมแห่งชาติ ฉบับที่ 12 นโยบายรัฐบาลในการส่งเสริมการลงทุนและเพิ่มขีดความสามารถภาคอุตสาหกรรมเพื่อการแข่งขัน นโยบายความมั่นคงแห่งชาติ พ.ศ. 2558–2564 นโยบายส่งเสริมการลงทุนภายใต้โครงการเมืองต้นแบบเพื่อพัฒนาอุตสาหกรรมในพื้นที่จังหวัดชายแดนภาคใต้ แผนการศึกษาแห่งชาติ พ.ศ.2560-2579 แผนพัฒนาการอาชีวศึกษา พ.ศ.2560-2579 แผนยุทธศาสตร์การศึกษาเขตพัฒนาพิเศษเฉพาะกิจ จังหวัดชายแดนภาคใต้ พ.ศ. 2560-2579 และยุทธศาสตร์การจัดสรรงบประมาณ เพื่อการพัฒนาพื้นที่ระดับภาค ประจําปีงบประมาณ พ.ศ.2562
ทั้งนี้ การจัดตั้งศูนย์ประสานงานดังกล่าว จะช่วยให้การบริหารจัดการระบบดูแลช่วยเหลือผู้เรียนให้มีสวัสดิภาพและสวัสดิการที่เหมาะสมมีการจัดตั้งกองทุนช่วยเหลือผู้เรียนอาชีวศึกษา ส่งเสริมสนับสนุนการมีงานทําและการมีรายได้ระหว่างเรียน สถานศึกษามีการพัฒนาหลักสูตรการเรียนการสอนให้สอดคล้องกับความต้องการร่วมกับสถานประกอบการและสถานศึกษา ทั้งยังเป็นการส่งเสริมและสนับสนุนการพัฒนาสมรรถนะผู้สําเร็จการศึกษาให้สอดคล้องกับประเทศไทย 4.0 โดยจับคู่ผู้สําเร็จการศึกษาให้เหมาะสมกับตําแหน่งงานว่างในสถานประกอบการ (Job Matching) เพื่อรองรับพื้นที่เมืองต้นแบบ “สามเหลี่ยม มั่นคง มั่งคั่ง ยั่งยืน” ต่อไป
อนึ่ง ในพิธีเปิดอาคารครั้งนี้ มีผู้มีเกียรติจากส่วนกลางและในพื้นที่เข้าร่วม อาทินายอดินันท์ ปากบารา ผู้ช่วยรัฐมนตรีประจํานายกรัฐมนตรี, นายประชาคม จันทรชิต รองเลขาธิการคณะกรรมการการอาชีวศึกษา ปฏิบัติหน้าที่ผู้อํานวยการศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.), ผู้บริหารระดับสูงของกระทรวงศึกษาธิการ, ผู้ว่าราชการจังหวัดปัตตานี, หัวหน้าส่วนราชการในพื้นที่ 5 จังหวัดเขตพัฒนาพิเศษเฉพาะกิจจังหวัดชายแดนภาคใต้ และแขกผู้มีเกียรติกว่า 500 คน
บัลลังก์ โรหิตเสถียร:สรุป
พงศ์สัณห์ อุ่นอกสพป.ปัตตานี เขต1:ถ่ายภาพ
กลุ่มประชาสัมพันธ์ สํานักงานรัฐมนตรี และ
กลุ่มสารนิเทศ สอ.สป.:รายงาน